Mornar
Mornar (engleski: sailor, francuski: Marin, španjolski: Marinero, njemački: Matrose, talijanski: Marinao) je član posade broda.

Mornari su najbrojniji članovi posade broda koji obavljaju sve fizičke poslove sa brodskom opremom pod zapovjedništvom brodskih oficira 
ili vođe palube. Oni izvode sve poslove na brodskoj palubi prilikom ukrcaja i iskrcaja tereta (ili putnika), uplovljavanja i isplovljavanja iz luke, 
(vezivanje ili sidrenje broda), kao i tokom plovidbe.

Karakteristike
Mornari rade sve fizičke poslove na brodu, spuštaju sidra, vežu konope, rade na ukrcaju tereta sa dizalicama, a u slučaju havarija sa 
pumpama, čamcima za spašavanje i protupožarnom opremom. Na manjim brodovima mornari dežuraju na palubi, prate 
situaciju na moru i tako pomažu u navigaciji. 

Na brodovima trgovačke mornarice mornari pripremaju brod za ukrcaj i iskrcaj tereta. Izrađuju i skidaju žitne 
pregrade, čiste skladišta (ili tankove), sve brodske prostorije i palubu. Za nevremena učvršćuju i štite teret zaštitnim 
materijalom. Tokom plovidbe periodično provjeravaju stanje skladišta i tankova tereta. Prema potrebi mogu raditi i na održavanju i čišćenju 
strojarnice. 

Mornari moraju silom prilika, raditi u svim vremenskim uvjetima, i to većinom na otvorenom, bez obzira dali je oluja ili mirno more. 
I pored sve današnje tehnike, rad na otvorenom moru za velikih valova, često može biti vrlo opasan po život.

Mornari moraju biti spremni na dugi boravak izvan vlastitog doma, zbog toga su bolje plaćeni u odnosu na zanimanja koja zahtijevaju sličan 
nivo obrazovanja. Većina današnjih mornara je danas zaposlena ugovorno na određeno vrijeme, naročito oni na prekooceanskim 
trgovačkim brodovima, pa plove po nekoliko mjeseci, ali im i odmor traje po par mjeseci.

Od mornara se traži da su zdravi i da su u dobroj fizičkoj kondiciji. Kako mornari silom prilika moraju blisko surađivati s drugim članovima posade 
broda, od njih se traži sklonost timskom radu i društvenost, jer periodi duge izolacije nose sa sobom brojne probleme, pa ljudi koji nemaju te 
karakteristike mogu izazvati probleme na brodu - svađe, tučnjave itd. 

Mornari za vrijeme plovidbe mogu raditi u dnevnoj smjeni ili u smjenama prema režimu dežurstava koje određuju oficiri na brodu. Zavisno o vrsti i 
namjeni plovila, satnica između rada i odmora može se bitno razlikovati. 

Mornar je i najniži vojnički čin brojnih ratnih mornarica  a postojao je i u Jugoslavenskoj ratnoj mornarici.

Kvalifikacije
Mornar se može postati bez ikakvog formalnog obrazovanja, nakon završene osnovne škole i s navršenih 16 godina (u Hrvatskoj.) 
Nakon izvjesnog vremena provedenog u plovidbi, tokom kojeg stječu potrebno radno iskustvo, početnici mogu polagati ispit za mornara. Mornari mogu napredovati (nakon tri godine plovidbe) polaganjem ispita za kormilara, a nakon većeg radnog iskustva mogu doći do položaja vođe palube.

U Talijanskoj trgovačkoj mornarici kvalificirani mornar se može postati sa navršenih 18 godina i najmanje 24 mjeseci plovidbe. 
 
U Američkoj trgovačkoj mornarici kandidati za mornara, moraju znati postupke spuštanja i upravljanja čamicima za spašavanje, poznavati rad sa kompasom, mornaričke čvorove i osnove telegrafije.

Zapošljavanje, školovanje i napredovanje mornara, kao i ostalog brodskog osoblja, regulirano je posebnom međunarodnom konvencijom o standardima treninga i mornaričkim certifikatima. Mornarima se na bazi položenih ispita i radnog iskustva izdaju dozvole za rad, koje se upisuju u njihove matrikule (pomorske knjižice). Pored toga oni su dužni periodički produživati radne dozvole, uz obavezni liječnički 
pregled.

Izvori

Vanjske veze 

 Mornar na portalu Zanimanja 
 Marinaio na portalu Enciclopedia Treccani 
Pomorstvo
Zanimanja